กฟภ. ระบุมีประชาชนผู้มีบัตรสวัสดิการแห่งรัฐ ลงทะเบียนขอใช้สิทธิใช้ไฟฟรีไม่เกิน 230 บาท/ครัวเรือน/เดือน ตามมาตรการช่วยเหลือช่วยเหลือผู้มีรายได้น้อยเพิ่มเติม กว่า 50,000 ราย
นายสมพงษ์ ปรีเปรม ผู้ว่าการ การไฟฟ้าส่วนภูมิภาค หรือ PEA กล่าวถึงกรณีที่ คณะรัฐมนตรี มีมติอนุมัติหลักการมาตรการช่วยเหลือผู้มีรายได้น้อยเพิ่มเติมผ่านบัตรสวัสดิการแห่งรัฐ ซึ่งมีมาตรการบรรเทาภาระค่าไฟฟ้าไม่เกิน 230 บาทต่อครัวเรือนต่อเดือน โดยมีผลตั้งแต่เดือนธันวาคม 2561 - กันยายน 2562 รวม 10 เดือนนั้นว่า ผู้ใช้ไฟฟ้าต้องเป็นผู้ที่มีสิทธิ์ในบัตรสวัสดิการแห่งรัฐ โดยจะได้รับเงินช่วยเหลือค่าไฟฟ้าไม่เกิน 230 บาทต่อครัวเรือนต่อเดือน กรณีที่ใบแจ้งค่าไฟฟ้าเดือนใดเกินกว่า 230 บาท ก็จะไม่ได้รับเงินช่วยเหลือในเดือนนั้น ซึ่งประชาชนจะได้รับสิทธิ์ 1 สิทธิ์ต่อครัวเรือนต่อบิล ซึ่งผู้มีสิทธิจะต้องชำระเงินค่าไฟฟ้าไปก่อน และกรมบัญชีกลาง จะโอนจ่ายเงินชดเชยค่าไฟฟ้าคืนผ่านบัตรสวัสดิการแห่งรัฐในเดือนถัดไป โดยจะเริ่มจ่ายเงินคืนเข้าบัตรสวัสดิการแห่งรัฐครั้งแรก ในวันที่ 18 กุมภาพันธ์ 2562 สำหรับผู้ใช้ไฟฟ้าในเขตรับผิดชอบของการไฟฟ้าส่วนภูมิภาค ที่ได้รับสิทธิ์ไฟฟ้าฟรีไม่เกิน 50 หน่วยในเดือนใด จะไม่ได้รับสิทธิจากมาตรการนี้ในเดือนนั้น แต่หากเดือนใดไม่ได้สิทธิจากมาตรการไฟฟ้าฟรีไม่เกิน 50 หน่วย และใช้ไฟฟ้าไม่เกิน 230 บาท จะได้รับสิทธิจากมาตรการนี้ผ่านบัตรสวัสดิการแห่งรัฐ นอกจากนี้ การไฟฟ้าส่วนภูมิภาค ได้เปิดให้ประชาชนลงทะเบียนแจ้งความจำนงค์ขอใช้สิทธิ์ดังกล่าวตั้งแต่วันที่ 6 ธันวาคม 2561 ไปจนถึงวันที่ 31 มกราคม 2562 ซึ่งขณะนี้มีประชาชนมาลงทะเบียนแล้วประมาณ 50,000 ราย 
ทั้งนี้ ผู้มีสิทธิ์ในบัตรสวัสดิการแห่งรัฐ และต้องการใช้สิทธิ์ในการช่วยเหลือค่าไฟฟ้า สามารถลงทะเบียนได้ที่สำนักงานการไฟฟ้าส่วนภูมิภาค PEA Shop และ PEA Mobile Shop ในพื้นที่ทุกแห่ง หรือลงทะเบียนด้วยตัวเองผ่าน www.PEA.co.th หรือ Appication Smart  plus ผ่านตัวแทนเก็บเงินค่าไฟฟ้า และผ่านช่องทาง PEA Call Center 1129 หรือต้องการสอบถามรายละเอียดเพิ่มเติมได้ที่กรมบัญชีกลาง หมายเลขโทรศัพท์     
02-270-6400 หรือ บัตรสวัสดิการแห่งรัฐฯ โทร. 02-109-2345